A hangversenyünket Johann Sebastian Bach egyik legnépszerűbb művével kezdtük. A mű népszerűségét számos hangszerátirat jelzi, de a könnyűzenén keresztül egészen a mobiltelefon csengőhangig is eljutott. Talán önök is hallották már valahol. ☺

Bach 147-es jegyzékszámú, *Szív, száj, tett és élet* című kantátáját 1716-ban, Advent 4. vasárnapjára írta. Tehát majdnem 300 éve annak, hogy először felcsendült ebben a kantátában a most hallott korálfeldolgozás, amelynek szövege a karácsony előtti várakozás és elgondolkodás idejében aktuális szeretet-gondolatot közöl velünk, amelyet Jézus, de akár a saját szeretteink iránt is érezhetünk: „*Jó nekem, hogy Jézus velem van, mily szorosan ölelem őt, mert felfrissíti ő az én szívem, ha beteg és szomorú vagyok is. Jézus velem van és szeret engem, és saját magát adja ő értem. Ezért nem hagyom én el Jézusom, ha a szívem azonnal meghasad is.*”

\*

Szeretettel köszöntöm Önöket adventi hangversenyünkön. Szkárosi Márk vagyok.

Az Adorate Kórus 2008 óta aktív résztvevője Újpest zenei életének. Repertoárunkon egyházi és világi művek egyaránt szerepelnek, a gregoriántól a kortárs darabokig. Kórusunkat Dévity Zoltán vezeti, munkáját pedig egyik, szintén tapasztalt karnagy és énektanár énekesünk, Hasznosi Judit segédkarnagyként segíti.

Együttesünk életében már hagyomány, hogy adventkor koncertre hívjuk a zeneszerető újpestieket. Köszönjük Molnár István plébános úrnak, hogy idei hangversenyünk színhelye az Újpesti Szent József-templom lehet.

A koncertről televízió- és CD-felvétel készül, melynek zavartalansága érdekében, kérem, kapcsolják ki mobiltelefonjaikat. Köszönöm szépen!

\*

Jacques Arcadelt a 16. században, Firenzében és Rómában tevékenykedett mint kórusénekes, életének utolsó évtizedében pedig a francia udvar szolgálatában állt. Zenéje választékos stílusban egyesítette szülőföldje, Flandria zenei hagyományait, a francia könnyedséget és az itáliai dallamosságot. Csendüljön fel ezúttal egy szép sanszonja, amely Pierre-Louis-Philippe Dietsch feldolgozásában, 1842-ben kapta az *Ave Maria* imádság szövegét.

A francia noël szót, amely a francia, népies karácsonyi dalt jelöli, rendszerint a latin natales szóból származtatják, és Jézus születésével hozzák kapcsolatba. A noëlek szövegeit a 14. századtól egyaránt gyakran énekelték egyházi és világi dallamokra, és szerepet kaptak a misztérium- és pásztorjátékokban is. Fontos jellemzőjük, hogy szövegükben gyakran váltogatják a latint és a francia népnyelvet.

A Kerényi György fordította, *Aranyszárnyú angyal* kezdetű noëlt több komponista is megzenésítette. Hallgassuk meg a népszerű francia karácsonyi éneket Bárdos Lajos feldolgozásában.

A csodagyerek, Francisco Guerrero, a spanyol reneszánsz egyik legnagyobb zeneszerzőjévé vált, és még harmincéves kora előtt, hazájában csakúgy, mint külföldön, számos művét kiadták. Élete javát Spanyolországban és Portugáliában töltötte, ám több itáliai utazást tett, és 1589-ben még a Szentföldet is megjárta, ahonnan visszafelé tartva kalózok fogságába esett, akik csak tetemes váltságdíj fejében voltak hajlandók szabadon engedni.

Ez anyagilag tönkre tette, adósok börtönébe is került, és csak miután a Sevillai Katedrális alkalmazta, sikerült kivergődnie az anyagi gondok hálójából. Kalandjait 1590-ben könyvben is megjelentette. Még egy utazást tervezett a Szentföldre, de 1599-ben a pestisjárvány elragadta.

Sokszínű művészete hazájában, de különösen Dél-Amerikában, még halála után évszázadokkal is megőrizte népszerűségét.

Csendüljön fel most *Niño Dios d’amor herido* című karácsonyi éneke, amely a Kisded világra jöttét köszönti.

Az *Ave Maria* a keresztény hívők egyik legfontosabb imája. Szövege bibliai idézeteket ötvöz egybe: azt a pillanatot örökíti meg, amikor Gábriel arkangyal közli Szűz Máriával a szeplőtlen fogantatás hírét.

Ma ismert formáját a középkorban nyerte el: 513 körül tűnt fel először Itáliában, majd végleges szövegváltozatát V. Piusz pápa vette fel zsolozsmagyűjteményébe.

Magyarországon 1309-ben, az udvardi zsinaton rendelték el, hogy a Boldogasszony tiszteletére minden község harangja délben és este konduljon meg, mire a hívek háromszor mondják el az Üdvözlégyet.

Az ima latin szövegét számos zeneszerző feldolgozta, Liszt Ferenc kétszer is: 1846-ban és 1852-ben. Kórusunk ezúttal a korábbi, D-dúr változatot adja elő.

Ismét Guerrero egy spanyol nyelvű karácsonyi műve következik, a *La tierra se esta gozando* kezdetű. „*A föld ujjong, az ég nevetéstől hangos, látván az isteni sóhajt egy halandóban megtestesülni. Isteni harmóniákkal legyen dicsőség az Úrnak a mennyben, az öröm dalaival pedig béke a földön. Az ég és föld énekelve áldja az Urat, látván az isteni sóhajt egy halandóban megtestesülni.*”

Hangversenyünk második felében csendüljön fel Antonio Vivaldi *Magnificat* című oratóriuma az Adorate Kórus előadásában.

Vivaldi először a hegedű mesterévé vált, majd a koncertek mestere lett, s végül a kórusművek mesterének titulálták. 1704-ben a Pio Ospedale della Pietà conservatorio tanára lett, és bár a későbbi években többször került összetűzésbe az intézmény vezetőségével, állását egészen élete végéig megtartotta. Szakrális, azaz szent műveinek java részét az Ospedalénak ajánlotta.

A bibliai történet szerint Mária öröméneke, vagyis a Magnificat akkor hangzott el, amikor Júda városában meglátogatta a  szintén várandós Erzsébetet, Zakariás pap felségét, Keresztelő János édesanyját. Ekkor történt, hogy amikor Erzsébet meghallotta Mária hangját és köszöntését, a Mária méhében magzatként is hatalmas isteni szentséget hordozó Jézusból kiáradt Erzsébetre és magzatára a Szentlélek, betöltve lelkét, lelküket. Lukács evangéliuma szerint ettől a szent „megszállottságtól” ihletve fordult Erzsébet Máriához: „Áldott vagy te az asszonyok között, és áldott a te méhednek gyümölcse”.

Vivaldi Magnificat című oratóriumát a torinói kéziratokból, három feldolgozásban ismerjük. Mindháromban megkülönböztetett szerepet kapnak a kórusok, a szólórészekben pedig gyakran találkozhatunk nagy énektechnikát, sőt virtuozitást kívánó részletekkel. Az Ospedalében kiváló szólisták álltak Vivaldi rendelkezésére, akiknek nem okozott nehézséget a nehezebb szólamok előadása. A partitúrában nincs megjelenítve, hogy magas vagy mély női hangot kér a szerző, csupán az énekes lány neve áll az áriák előtt: Apollonia, Bolognesa, Chiaretta, Ambrosina és Albetta.

Bach és Händel hasonló témájú zenéjével összehasonlítva Vivaldi műve talán nem annyira terjedelmes és drámai, de nagy erénye, főként így, a karácsony előtti, nyüzsgő és sok gondtól terhelt heteinkben, hogy ez a muzsika kiragadja és felemeli lelkünket a világ zajából a lelki emelkedettség, csodálat és áhítat magasságaiba.

A mai délutánon Apollonia, Bolognesa és Chiaretta szerepében Szily Gabriellát, Ambrosina és Albetta szerepében pedig Puskás Esztert hallhatjuk.

Hegedűn közreműködik Draskóczy Eszter és Lachegyi Róza, brácsán Némethy Szilvia, csellón Nagy Réka, bőgőn Fánczi Gábor és orgonán Monostori Ferenc.

Köszönjük megtisztelő figyelmüket!